**Jegyzőkönyv**

**Nagykovácsi Nagyközség Önkormányzat**

**Pénzügyi és településfejlesztési bizottság nyilvános üléséről**

**Az ülés helye: Öregiskola Közösségi Ház és Könyvtár**

**Az ülés időpontja: 2017. október 16. (hétfő) 18 óra 15 perc**

**Meghívottak:** Tegzes Endre elnök, Fodor Attila, dr. Szabó András, Horváthné Holéczy Katalin, Erdélyi Zoltán, Kiszelné Mohos Katalin polgármester, Szemesy Barbara alpolgármester, dr. Fegyveres-Fiskál Gábor alpolgármester, Bánóczi Margit, dr. Klein Katalin, Gerely Gábor, Honti Zoltán, Papp István jegyző, dr. Halmosi-Rokaj Odett aljegyző, Györgyi Zoltán főépítész, Grégerné Papp Ildikó osztályvezető, Perlaki Zoltán osztályvezető, dr. Visnyay Noémi osztályvezető,

**Megjelentek:** Tegzes Endre elnök, dr. Szabó András, Erdélyi Zoltán, Kiszelné Mohos Katalin polgármester, dr. Fegyveres-Fiskál Gábor alpolgármester, Bánóczi Margit, Honti Zoltán, dr. Klein Katalin, Papp István jegyző, dr. Halmosi-Rokaj Odett aljegyző, Györgyi Zoltán főépítész, Grégerné Papp Ildikó osztályvezető, Perlaki Zoltán osztályvezető, dr. Visnyay Noémi osztályvezető, Kissné Szalay Erzsébet jegyzőkönyvvezető

**Tegzes Endre elnök**: Tisztelettel és szeretettel köszöntöm a megjelenteket. Megállapítom, hogy a bizottság 3 fővel határozatképes. Fodor Attila és Horváthné Holéczy Katalin jelezte, hogy a mai napon nem tudnak megjelenni. A kiküldött napirendhez képest annyi változás van, hogy a DMRV Zrt-vel kötendő megállapodásról szóló napirend most nem kerül tárgyalásra. Kérdezem, hogy a módosított napirendhez van-e hozzászólás, kérdés. Úgy látom, hogy nincs, akkor szavazzunk a módosított napirendről. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 3 tagja 3 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**74/2017. (X. 16.) HATÁROZATA**

**Tárgy**: **A Pénzügyi és településfejlesztési bizottság 2017. október 16-i ülésének napirendje**

Nagykovácsi Nagyközség Önkormányzat Pénzügyi és településfejlesztési bizottsága úgy dönt, hogy a 2017. október 16-i ülésén az alábbi napirendi pontokat tárgyalja:

***Nyílt ülés:***

1. **Döntés Nagykovácsi Nagyközség Önkormányzata 2018-2032. évekre szóló gördülő fejlesztési tervének elfogadásáról**
2. **Döntés Nagykovácsi Nagyközség Helyi Építési Szabályzatának (HÉSz) módosítása a Budapesti Amerikai Nemzetközi Iskola 920/117 hrsz. területe és a 0125/10 hrsz. földút közötti területre c. tervdokumentáció Partnerségi egyeztetési szakaszának lezárásáról**
3. **Döntés tulajdonosi hozzájárulás megadásáról**

***Zárt ülés:***

1. **Döntés a Kurt Ismail által képviselt Rolitext Kft. ingatlanvásárlási és ingatlanbérleti kérelméről**

**Határidő:** azonnal

**Felelős:** PB elnöke

**1. napirendi pont**

**Döntés Nagykovácsi Nagyközség Önkormányzata 2018-2032. évekre szóló gördülő fejlesztési tervének elfogadásáról**

**Tegzes Endre elnök:** Átadom a szót dr. Visnyay Noémi osztályvezető asszonynak, hogy ismertesse az előterjesztést.

**dr. Visnyay Noémi osztályvezető:** *Röviden ismertette az előterjesztést.*

**Tegzes Endre elnök:** Köszönöm. Van-e kérdés, észrevétel?

**Honti Zoltán:** Szeretném elmondani az aggályaimat és szeretnék kérdezni is. Hogy lehet az, hogy valamelyik kivitelezés teljesen ki van dolgozva, és vannak olyanok, amelyek minden adat nélkül egy becsült összeggel szerepelnek. Például az Arany János utcai 15 millió Ft-os, 200-250 m-es szakasz műszaki tartalom nélkül van, máshol méterre, szelvényre lebontva készült a tervezet. Találtam benne olyat is, amiben elkészítik a rendes költségbecslést, hozzáadnak 10 %-ot, és még kerekítenek. Ezek így nagyon furcsák.

**dr. Halmosi-Rokaj Odett aljegyző**: Mindkét anyag végén van egy összefoglaló táblázat, és ha azt áttekintjük, akkor látható, hogy a 2018-as kivitelezésekre van kidolgozott költségvetés. Ezt évente újra fogjuk tárgyalni. Minden évben az adott évre vonatkozó részletes tétel táblázatot fogja tárgyalni a testület. Azt el kell ehhez mondani, hogy addig, amíg nem volt működési engedélyük, nem nagyon volt a részükről affinitás a GFT-ben foglaltak megvalósítására. Két GFT-t fogadott már el a testület, pusztán azért, hogy valamiféle nyomás gyakorlás legyen feléjük. Most már úgy érzik, hogy tényleg végre kell hajtaniuk. Eddig mindig jó kifogás volt, hogy nincs működési engedélyük, nem hagyja jóvá a GFT-t az Energiahivatal, ezért nem is kell nekik ezeket megvalósítani. Most már változást tapasztalunk, ennek egyik jele, hogy a DMRV vezérigazgatója fog jönni hozzánk tárgyalni 24-én, illetve a DMRV műszakos kollégái már fel is mérték a Rákóczi utca csatorna rekonstrukciójának műszaki tartalmát.

**Györgyi Zoltán főépítész**: Ennek a Gördülő fejlesztési Tervnek az az értelme, hogy 2018-ra ami itt nem szerepel, és nem azonnali hibaelhárítás, azt nem csinálhatja meg a DMRV. Mindig a következő év számít, a többi csak egy kitekintés, ezért gördülő fejlesztési terv a neve, mindig bekerülnek azok, amikről tudjuk, hogy majd foglalkozni kell vele.

**Honti Zoltán**: Még az a kérdésem, hogy a fontossági sorrendet a hivatal műszakos kollégái állítják fel, vagy a DMRV próbálja magától kitalálni.

**Györgyi Zoltán főépítész:** Ez közösen történik. A DMRV ad egy javaslatot, ezt a műszaki osztály megvizsgálja, és rangsorolja fontossági szempontból.

**dr. Halmosi-Rokaj Odett aljegyző:** Még szeretném hozzátenni, hogy jelenleg folyamatban van a bérleti díj kérdésének a rendezése. Kaptunk egy megállapodás tervezetet a DMRV-től, ami az elmúlt időben végzett beruházásokat a bérleti díj terhére szeretne beszámoltatni. Emellett a jövőre nézve is szeretnének meghatározni egy hasonló folyamatot, hogy nem fizetnek, hanem beruházásokkal számolnak el. Mi ezt a kérdést szeretnénk kinyitni a jövőre nézve. Ezért nem jött be a megállapodás tervezet, mert mi nyilvánvalóan a tartozást szeretnénk készpénzben megkapni. Jelenleg a megállapodás egyeztetése van folyamatban.

**Erdélyi Zoltán**: Kapcsolódva az előző gondolatmenethez, az összefoglaló táblázatokból indulok ki. A felújítások és pótlások összefoglaló táblázatában látok egy összesítést 2019-2022. évre vonatkozóan. Itt egy konkrét összeg szerepel, akkor mi vajon mire adjuk a beleegyezésünket. Ugyanígy 2023-2032. évre is van ott egy összeg. A másik, hogy a beruházások összefoglaló táblázatánál ugyanezekre az időszakokra összesen összegek szerepelnek, és emellett tételként megjelenik a külső forrás is. Mit jelent a külső forrás?

**dr. Visnyay Noémi**: Én még az előző témához szeretném hozzátenni, hogy lehet, hogy az okozott félreértést, hogy ennek a tervnek két része van. Van egy beruházási, és egy felújítási és pótlási rész. A felújítási és pótlási részt a DMRV állítja össze, a beruházási rész pedig alapvetően az önkormányzat kötelezettsége. Az önkormányzat tudja azt, hogy milyen beruházást kell majd a településen megvalósítani, ezt a DMRV nem tudja. A felújítási és pótlási rész alapvetően évente hasonló munkálatok elvégzését jelenti.

**Györgyi Zoltán főépítész**: A beruházásoknál a külső forrásnál új bekötések szerepelnek. Ez azért külső forrás, mert azt nem az önkormányzat és nem a DMRV fizeti, hanem az, akinek a bekötése készül.

**Erdélyi Zoltán**: Ezt a részt értem, a másik rész viszont aggályos, hogy a felújítások és pótlásoknál a 2018-ra előirányzott összeg közel 60 millió Ft, 2019-2022-re viszont 83 millió Ft van előirányozva. Ez aránytalan, mert az előbb elhangzott, hogy ez évente hasonló munkálatok elvégzését jelenti. Itt most mi kötelezettséget vállalunk erre az összegre, nem látom az összefüggést. Mindenképpen át kellene ezt gondolni.

**Tegzes Endre elnök:** Most tulajdonképpen csak a 2018-as évre vonatkozóan fogadunk el konkrét összeget, a további évekre ez még csak egy tervezet.

**Györgyi Zoltán főépítész:** Amit aljegyző asszony mondott, azt mindenképpen figyelembe kell venni, hogy a mindkét fél által elfogadott bérleti díj még nincs meg. A 2018-as összegbe került be a Rákóczi utca és a Nagyszénás utca rekonstrukciója, ezért emelkedett meg ennyire ez az összeg. A többinél az alapösszeg a korábban általuk vállalt összeg. Ha lesz a bérleti díjról bármilyen megállapodás, akkor ez az összeg beépítésre kerül.

**Erdélyi Zoltán**: Én mindezt értem, de az anyagban akkor sem találok olyan hivatkozást, mely bármilyen módon mentesít minket attól, hogy ha mi ezt az anyagot elfogadjuk, akkor nem kötjük le magunkat. Legalább egy megjegyzést tegyünk bele a határozatba, amely egyértelművé teszi, hogy a 2018-as összeg egy leszerződött összeg, a további évekre viszont informatív összegek szerepelnek benne.

**dr. Halmosi-Rokaj Odett aljegyző:** A határozati javaslatot kiegészítjük azzal, hogy a 2019. évtől kezdődően megjelölt felújítási, pótlási és beruházási költségek becsült költségek, azokat a Képviselő-testület évente újratárgyalja.

**Tegzes Endre elnök:** Köszönöm. Mivel úgy látom, hogy nincs több kérdés, ezért a most elhangzott kiegészítéssel együtt teszem fel szavazásra a határozati javaslatot. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 3 tagja 3 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**75/2017. (X. 16.) HATÁROZATA**

**Tárgy: Döntés Nagykovácsi Nagyközség Önkormányzata 2018-2032. évekre szóló gördülő fejlesztési tervének elfogadásáról**

Nagykovácsi Nagyközség Önkormányzat Pénzügyi és területfejlesztési bizottsága javasolja a Képviselő-testületnek az alábbi határozati javaslat elfogadását.

Nagykovácsi Nagyközség Önkormányzat (a továbbiakban Önkormányzat) Képviselő-testülete, mint az ivóvíz és szennyvíz ellátásért felelős

1. a DMRV Zrt. (2600 Vác, Kodály Zoltán út 3.) által készített, a víziközművek felújítására és pótlására, valamint beruházására vonatkozó 2018-2032. évre szóló gördülő fejlesztési tervet, a határozat melléklete szerinti tartalommal és formában elfogadja.

A 2019. évtől kezdődően megjelölt felújítási, pótlási és beruházási költségek becsült költségek, azokat a Képviselő-testület évente újratárgyalja.

1. felhatalmazza a DMRV Zrt. képviselőjét, hogy az elfogadott tervet a Magyar Energetikai és Közmű-szabályozási Hivatal részére nyújtsa be és a jóváhagyásra irányuló eljárásban az Önkormányzatot teljes körűen képviselje,
2. felkéri a polgármestert, hogy a döntésről a határozat megküldésével értesítse a DMRV Zrt-t, egyben felhatalmazza a határozatban foglaltak végrehajtásához szükséges meghatalmazás aláírására.

**Határidő:** azonnal

**Felelős**: polgármester

**2. napirendi pont**

**Döntés Nagykovácsi Nagyközség Helyi Építési Szabályzatának (HÉSz) módosítása a Budapesti Amerikai Nemzetközi Iskola 920/117 hrsz. területe és a 0125/10 hrsz. földút közötti területre c. tervdokumentáció Partnerségi egyeztetési szakaszának lezárásáról**

**Tegzes Endre elnök:** Átadom a szót Györgyi Zoltán főépítész úrnak, hogy röviden ismertesse az előterjesztést.

**Györgyi Zoltán főépítész:** *Röviden ismertette a rendeletet.*

**Tegzes Endre elnök:** Köszönöm. Kérdezem, hogy van-e kérdés, hozzászólás?

**dr. Klein Katalin:** Az lenne a kérdésem, hogy a 0125/10 helyrajzi számú földút mit takar?

**Györgyi Zoltán főépítész:** Az Amerikai Iskola bővítésére készült egy szabályozási terv, és szabályozási tervet csak közterületekkel határolt területre lehet készíteni. A 0125/10-es földút az első földút, ami felmegy az erdőbe. Tulajdonképpen a lehatárolás nem történhetett máshogy.

**Tegzes Endre elnök**: Köszönöm. Úgy látom, nincs több hozzászólás. Akkor szavazzunk a napirendi pontról. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 3 tagja 3 igen, tartózkodás és ellenszavazat nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**76/2017. (X. 16.) HATÁROZATA**

**Tárgy: Döntés Nagykovácsi Nagyközség Helyi Építési Szabályzatának (HÉSz) módosítása a Budapesti Amerikai Nemzetközi Iskola 920/117 hrsz területe és a 0125/10 hrsz földút közötti területre c. tervmódosításával kapcsolatos Partnerségi véleményezés lezárásáról**

Nagykovácsi Nagyközség Önkormányzat Pénzügyi és területfejlesztési bizottsága javasolja a Képviselő-testületnek az alábbi határozati javaslat elfogadását.

Nagykovácsi Nagyközség Önkormányzatának Képviselő-testülete a lefolytatott Partnerségi véleményezés során beérkezett, az előterjesztés 1. mellékletében összefoglalt véleményeket és az azokra adott tervezői válaszokat elfogadja, ezzel a Partnerségi egyeztetés szabályairól szóló 5/2017. (III. 27.) Önkormányzati rendelete alapján az ún. Partnerségi véleményezési szakaszt lezárja.

A Partnerségi véleményezési szakasz jelen döntés közzétételével zárul le.

Felkéri a Polgármestert, hogy a Nagykovácsi Nagyközség Helyi Építési Szabályzatának (HÉSz) módosítása a Budapesti Amerikai Nemzetközi Iskola 920/117 hrsz területe és a 0125/10 hrsz földút közötti területre c. tervmódosítás vonatkozásában kezdeményezze a végső szakmai véleményezési szakasz lefolytatását a Pest megyei Kormányhivatal Állami Főépítészének benyújtandó dokumentációval, ún. záró szakmai véleményének kikérése céljából.

**Határidő:** azonnal

**Felelős:** polgármester, főépítész

**3. napirendi pont**

**Döntés tulajdonosi hozzájárulás megadásáról**

**Tegzes Endre elnök:** Átadom a szót dr. Visnyay Noémi osztályvezető asszonynak, hogy röviden ismertesse az előterjesztést.

**dr. Visnyay Noémi osztályvezető**: *Röviden ismertette az előterjesztést.*

**Tegzes Endre elnök:** Köszönöm.Kérdezem, hogy van-e kérdés, hozzászólás?

**Erdélyi Zoltán:** Kérdezném, hogy milyen más területek merültek még fel.

**Kiszelné Mohos Katalin polgármester**: Felmerült az a terület, amit a Waldorf óvodának adtunk volna, a Vértes utcai területrész, a Forrás utca környékén lévő terület, de ez kicsinek bizonyult. Felvetődött sok lehetőség, egyébként nagyon szép egyeztetéssel jutottunk el eddig, hogy ez a legalkalmasabb terület. Nagyon fontos elem benne, hogy ez most csak egy előzetes koncepció, ha ezen a körön túljut a pályázat, akkor kell majd konkrét tervet készíteni. A tervet az egyesületnek le kell majd egyeztetnie az önkormányzattal.

**Tegzes Endre elnök:** Köszönöm. Kérdezem, hogy van-e még kérdés, hozzászólás a témakörhöz kapcsolódóan. Amennyiben nincs, akkor felteszem szavazásra a határozati javaslatot. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 3 tagja 3 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**77/2017. (X. 16.) HATÁROZATA**

**Tárgy: Döntés tulajdonosi hozzájárulás megadásáról**

Nagykovácsi Nagyközség Önkormányzat Pénzügyi és településfejlesztési bizottsága javasolja a Képviselő-testületnek az alábbi határozat elfogadását.

Nagykovácsi Nagyközség Önkormányzatának Képviselő-testülete úgy dönt, hogy amennyiben a Nagykovácsi Természet- és Környezetvédő Egyesület
(2094 Nagykovácsi, Telki út 3.) által a MOL és az Ökotárs Alapítvány által kiírt „MOL Zöldövezet Program „A” kategória: Közösségi funkciójú zöld területek létesítése, fejlesztése” című pályázatra benyújtásra kerülő pályázat pozitív elbírálás alá esik, úgy Nagykovácsi Nagyközség Önkormányzata 1/1 tulajdonában álló, Nagykovácsi 03 ingatlan-nyilvántartási helyrajzi számú, 3931 m2 területű, kivett vízmű művelési ágú, külterületi ingatlan zöldterület fejlesztés, parkosítás céljára történő használatához és a kialakításra kerülő park utógondozásához a tulajdonosi hozzájárulását megadja azzal, hogy a végleges pályázat benyújtása előtt az Egyesületnek az Önkormányzattal egyeztetnie szükséges.

**Határidő**: azonnal

**Felelős:** Polgármester, Jegyző

**Tegzes Endre elnök:** Köszönöm.Van-e további hozzászólás, kérdés? Nincs, akkor a Pénzügyi bizottság nyílt ülését 18 óra 55 perckor lezárom.

K.m.f.

 dr. Szabó András Tegzes Endre

 tag elnök